REGOLAMENT TAL-KUMMISSJONI (KE) Nru 1039/2007
ta’ l-10 ta’ Settembru 2007
li jissospendi sejħiet permanenti previsti mill-Kapitoli II u III tar-Regolament (KE) Nru 1895/2005
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u b’mod partikolari l-Artikoli 10 u 15 tiegħu,
Billi:
(1)
Skond ir-Regolament tal-Kummissjoni (KE) Nru 1898/2005 tad-9 ta’ Novembru 2005 li jistipula regoli dettaljati għall-implimentazzjoni tar-Regolament tal-Kunsill (KE) Nru 1255/1999 f’dak li jirrigwarda l-miżuri ta’ intervent fis-suq Komunitarju għall-krema, il-butir u l-butir konċentrat (2), l-organizzazzjonijiet ta’ intervent qed jiftħu sejħa għall-offerti għall-bejgħ bi prezz imnaqqas ta’ ċerti kwantitajiet ta’ butir ta’ intervent maħsub għall-prodotti tal-furnara, ġelati u prodotti alimentari oħra. L-organizzazzjonijiet ta’ intervent se jagħtu wkoll għajnuna għall-użu ta’ butir, butir konċentrat u krema għall-użu fil-prodotti tal-furnara, ġelati u prodotti alimentari oħra, kif ukoll għall-butir konċentrat għall-użu fil-konsum dirett fil-Komunità.
(2)
Is-sitwazzjoni attwali tas-suq fil-Komunità u partikolarment l-assenza ta’ eċċedenzi u ta’ ħażniet pubbliċi ta’ butir, iwasslu biex ma jingħata ebda kuntratt fil-qafas ta’ dawn il-proċeduri ta’ l-għoti ta’ kuntratti. Din is-sitwazzjoni għandha tittawwal għal ċertu żmien. Bil-għan li tiġi ssimplifikata l-ġestjoni ta’ dawn il-miżuri, jaqbel li l-bejgħ imsemmi fl-Artikolu 1(a) tar-Regolament (KE) Nru 1898/2005 jiġi sospiż, kif ukoll l-għajnuniet previsti mill-punt (b), taħt (i) u (ii).
(3)
Bil-għan li ma jindaħalx fil-funzjonament tas-sejħiet, jaqbel li dan ir-Regolament isir applikabbli mill-bidu tat-terminu ta’ żmien għas-sottomissjoni ta’ l-offerti għal sejħa speċifika.
(4)
Il-miżuri pprovduti b’dan ir-Regolament huma konformi ma’ l-opinjoni tal-Kumitat ta’ Ġestjoni għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
Is-sejħiet previsti fis-sezzjoni 5 tal-Kapitolu II u s-sezzjoni 2 tal-Kapitolu III tar-Regolament (KE) Nru 1898/2005 huma sospiżi.
Notifika li tgħarraf bis-sospensjoni tas-sejħiet permanenti hija ppubblikata fil-Ġurnal Uffiċjali ta’ l-Unjoni Ewropea.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mit-12 ta’ Settembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Settembru 2007.